Sophie, vojvodkyňa z Edinburghu

Sophie, vojvodkyňa z Edinburghu, rodená Sophie Helen Rhysová-Jonesová (* 20. január 1965, Oxford, Spojené kráľovstvo) je členka britskej kráľovskej rodiny ako manželka princa Edwarda. Jej manžel je najmladším dieťaťom kráľovnej Alžbety II. a princa Philipa.

Detstvo 
Narodila v Radcliffskej nemocnici v Oxforde ako druhé dieťa manželov Christophera Bournesa Rhys-Jonesa a Mary, rod. O'Sullivanovej. Pomenovali ju po otcovej sestre Helen, ktorá tragicky zahynula pri dopravnej nehode. Rodina Rhys-Jonesonovcov sa presťahovala z Walesu do Brenchley v Kente, keď bola Sophie ešte malá. Prípravku navštevovala v dulwichskej škole, po presťahovaní strednú školu v Kente, Pembury. Na West Kent College v Tonbridge vyštudovala za sekretárku.

Kariéra 
Svoju kariéru rozbehla prácou vo verejnej sfére pre rôzne firmy (Capital Radio, The Quentin Bell Organisation, MacLaurin Communications & Media). Tiež pracovala vo Švajčiarsku a Austrálii. V roku 1996 si na základe získaných skúseností založila svoju vlastnú agentúru nazvanú RJH Public Relations, ktorú rozbiehala so svojím obchodným partnerom Murray Harkinom.

Manželstvo 
Sophie a Edward sa zoznámili v roku 1993 na charitatívnej akcii. Ich zasnúbenie bolo oznámené dňa 6. januára 1999. Svadba sa konala 19. júna toho istého roku v zámockej kaplnke sv. Juraja vo Windsore. V deň sobáša udelila kráľovná svojmu najmladšiemu synovi titul gróf z Wessexu a vikomt Severn a zo Sophie sa stala Jej kráľovská výsosť grófka z Wessexu. Manželia sa po svadbe presťahovali do Bagshot Park v Surrey.

V decembri 2001 bola Sophie v nemocnici kráľa Edwarda VII., kde jej lekári diagnostikovali a akútne operovali mimomaternicové tehotenstvo.  

O dva roky neskôr, 8. novembra 2003 porodila dcéru,  Louise Alice. Išlo o predčasný, rizikový pôrod v nemocnici Frimley Park Hospital.
V rovnakej nemocnici porodila dňa 17. decembra 2007 syna Jamesa Alexandra, vikomta Severn. Deti, na základe dohody medzi kráľovnou a ich rodičmi, nebudú používať titul princ a princezná, ani oslovenie Kráľovská výsosť.

Zaujímavosti 
Sophie mala blízky vzťah so svojou svokrou, kráľovnou Alžbetou II., s ktorou jazdievala na koni a zdieľala záujem o vojenskú históriu. Je považovaná za prvú z kráľovniných neviest, s ktorou mala kráľovná vrúcny vzťah.

Kráľovské povinnosti 
Sophie si začala po svadbe plniť kráľovské povinnosti svojou prvou zámorskou cestou do kanadských provincií na Ostrov princa Eduarda v roku 2000. Je patrónkou viacerých organizácií (SAFC Foundation, Girlguiding UK).

Spolu s manželom reprezentovala kráľovnú na zahraničných kráľovských udalostiach ako bola svadba nórskeho korunného princa Haakona, princeznej Louisy Nórskej, dánskeho korunného princa Frederika, korunnej princeznej Viktórie Švédskej, narodeniny holandského korunného princa Willema-Alexandra a korunovácia a svadba monackého kniežaťa Alberta II.

V decembri 2011 sprevádzala manžela na návšteve vojenských jednotiek v Afganistane, pri ktorej zároveň navštívili Bahrajn a dostali do daru dve súpravy šperkov od bahrajnskej kráľovskej rodiny, kráľa Hamada ibn Ísá al-Chalífa a predsedu vlády.

10. marca 2023 udelil princovi Edwardovi na 59. narodeniny jeho starší brat Karol III titul vojvodu z Edinburghu, ktorý predtým patril ich otcovi, a zo Sophie sa stala Jej kráľovská výsosť vojvodkyňa z Edinburghu.

Referencie

Iné projekty

Externé odkazy 
 The Official website of The British Monarchy
 Sophie, Countess of Wessex

Windsorovci
Britskí šľachtici
Osobnosti z Oxfordu